惠洪
瑜上人自灵石来，求鸣玉轩诗，会予断作语，
道人去我久，书问且不数。
闻余窜南荒，惊悸日枯削。
安知跨大海，往反如入郭。
譬如人弄潮，覆却甚自若。
旁多聚观者，缩头胆为落。
僻居少过从，闲庭堕斗雀。
手倦失轻纨，扣门谁剥啄。
开关忽见之，但觉瘦矍铄。
立谈慰良苦，兀坐叙契阔。
谁持稻田衣，包此剪翎鹤。
远来殊可念，此意重山岳。
悃愊见无华，语论出棱角。
为余三日留，颇觉解寂寞。
忽然欲归去，破裓不容捉。
想见历千峰，细路如遗索。
相寻固自佳，乞诗亦不恶。
而余病多语，方以默为药。
寄声灵石山：“诗当替余作。”
便觉鸣玉轩，跳波惊夜壑。